酬翰林白學士代書一百韻
作者：元稹
朝代：唐

paragraphs: 昔歲俱充賦，同年遇有司。
八人稱迥拔，兩郡濫相知。
逸驥初翻步，鞲鷹暫脫羈。
遠途憂地窄，高視覺天卑。
並入紅蘭署，偏親白玉規。
近朱憐冉冉，伐木願偲偲。
魚魯非難識，鉛黃自嬾持。
心輕馬融帳，謀奪子房帷。
秀發幽巖電，清澄隘岸陂。
九霄排直上，萬里整前期。
勇贈棲鸞句，慙當古井詩。
多聞全受益，擇善頗相師。
脫俗殊常調，潛工大有爲。
還醇憑酎酒，運智託圍棊。
情會招車胤，閑行覓戴逵。
僧餐月燈閣，醵宴劫灰池。
勝概爭先到，篇章競出奇。
輸贏論破的，點竄肯容絲。
山岫當街翠，牆花拂面枝。
鶯聲愛嬌小，燕翼翫逶迤。
轡爲逢車緩，鞭緣趂伴施。
密攜長上樂，偷宿靜坊姬。
僻性慵朝起，新晴助晚嬉。
相歡常滿目，別處鮮開眉。
翰墨題名盡，光陰聽話移。
綠袍因醉典，烏帽逆風遺。
暗插輕籌箸，仍提小屈巵。
本絃纔一舉，下口已三遲。
逃席衝門出，歸倡借馬騎。
狂歌繁節亂，醉舞半衫垂。
散漫紛長薄，邀遮守隘岐。
幾遭朝士笑，兼任巷童隨。
苟務形骸達，渾將性命[推]。
何曾愛官序，不省計家資。
忽悟成虛擲，翻然歎未宜。
使回躭樂事，堅赴策賢時。
寢食都忘倦，園廬遂絕闚。
勞神甘慼慼，攻短過孜孜。
葉怯穿楊箭，囊藏透頴錐。
超遙望雲雨，擺落占泉坻。
略削荒涼苑，搜求激直詞。
那能作牛後，更擬助洪基。
唱第聽雞集，趨朝忘馬疲。
內人輿御案，朝景麗神旗。
首被呼名姓，多慙冠等衰。
千官容眷盼，五色照離披。
鵷侶從茲洽，鷗情轉自縻。
分張殊品命，中外却驅馳。
出入稱金籍，東西侍碧墀。
鬬班雲洶湧，開扇雉參差。
切愧尋常質，親瞻咫尺姿。
日輪光照耀，龍服瑞葳蕤。
誓欲通愚謇，生憎效喔咿。
佞存真妾婦，諫死是男兒。
便殿承偏召，權臣懼撓私。
廟堂雖稷契，城社有狐貍。
似錦言應巧，如弦數易欺。
敢嗟身暫黜，所恨政無毗。
謬辱良由此，昇騰亦在斯。
再令陪憲禁，依舊履阽危。
使蜀常緜遠，分臺更嶮巇。
匿姦勞發掘，破黨惡持疑。
斧刃迎皆碎，盤牙老未萎。
乍能還帝笏，詎忍折吾支。
虎尾元來險，圭文却類疵。
浮榮齊壤芥，閑氣詠江蘺。
闕下殷勤拜，樽前嘯傲辭。
飄沈委蓬梗，忠信敵蠻夷。
戲誚青雲驛，譏題皓髮祠。
貪過谷隱寺，留讀峴山碑。
草沒章臺阯，隄橫楚澤湄。
野蓮侵稻隴，亞柳壓城陴。
遇物傷凋換，登樓思漫瀰。
金攢嫩橙子，瑿泛遠鸕鶿。
仰竹藤纏屋，苫茆荻補籬。
麪梨通蔕朽，火米帶芒炊。
葦筍鍼筒束，鯾魚箭羽鬐。
芋羹真底可，鱸鱠漫勞思。
北渚銷魂望，南風著骨吹。
度梅衣色漬，食稗馬蹄羸。
院榷和泥鹼，官酤小麴醨。
訛音煩繳繞，輕俗醜威儀。
樹罕貞心柏，畦豐衛足葵。
坳窪饒尰矮，游惰壓庸緇。
病賽烏稱鬼，巫占瓦代龜。
連陰蛙張王，瘴瘧雪治醫。
我正窮於是，君寧念及茲。
一篇從日下，雙鯉送天涯。
坐捧迷前席，行吟忘結綦。
匡床鋪錯繡，几案踴靈芝。
形影同初合，參商喻此離。
扇因秋棄置，鏡異月盈虧。
壯志誠難奪，良辰豈復追。
甯牛終夜永，潘鬢去年衰。
溟渤深那測，穹蒼意在誰。
馭方輕騕褭，車肯重辛夷。
臥轍希濡沫，低顏受頷頤。
世情焉足怪，自省固堪悲。
溷鼠虛求潔，籠禽方訝飢。
猶勝憶黃犬，幸得早圖之。